賦馬漕桂巖
作者：曾丰
朝代：宋

paragraphs: 岱輿山峩東海頭，招摇山峩西海陬。
兩山相望幾萬里，月桂滿巔花長秋。
羅浮山峩南海岸，道取東西蓋其半。
銜種非資化鶴功，誰其有力移此粲。
廣東使者富民侯，函丈雖褊餘清幽。
眼前開闢一混沌，牆角崢嶸小羅浮。
侯睨羅浮吞八九，摩挲縮地挾山手。
雷霆驟下震以驚，贔屭爭前負而走。
羅浮故與蓬萊連，蓬萊新與羅浮遷。
瓊瑶古木葉覆地，玗珠老樹枝參天。
花環實娜涵沆瀣，天上那知在鼇背。
炎州寖作廣寒宮，鮑肆薰爲香積界。
元戎大字蟠蛟虯，扁槧爲侯揭殊尤。
一麗山氏一蒼頡，幸自同與造化遊，何當同與造物休。